શ્રમ મંત્રાલયના એક ટોચના અધિકારીના જણાવ્યા પ્રમાણે આ સુધારા બાદ ફોર્મલ સેક્ટરના કર્મચારીને રૂ. ૨૦ લાખ સુધીની ગ્રેચ્યૂઇટીની રકમ પર ટેક્સ ચૂકવવો નહીં પડે. ગયા મહિને શ્રમ મંત્રાલય સાથેની બેઠકમાં કર્મચારી સંઘોએ આ દરખાસ્ત પર પોતાની મંજૂરી આપી દીધી હતી. કર્મચારી સંઘોએ ઓછામાં ઓછા ૧૦ કર્મચારી અને પાંચ વર્ષની નોકરીની શરત રદ કરવાની પણ માગણી કરી હતી. અત્યારે ગ્રેચ્યૂઇટી માટે ઓછામાં ઓછી પાંચ વર્ષની નોકરી હોવી જરૂરી છે. કરમુક્ત ગ્રેચ્યૂઇટીની મર્યાદા વધારવાના નિર્ણયનો અમલ ૧-૧-૨૦૧૬થી કરાશે.